钦定古今图书集成/明伦汇编/宫闱典/第033卷 > 孝武帝王皇后
## 钦定古今图书集成/明伦汇编/宫闱典/第033卷 > 孝武帝王皇后

按《晋书后妃传》：孝武定王皇后，讳法慧，哀靖皇后之
侄也。父蕴，见《外戚传》。初，帝将纳后，访于公卿，于时蕴
子恭以弱冠见仆射谢安，安深敬重之。既而谓人曰：
“昔毛嘉耻于魏朝，杨骏几倾晋室。若帝纳后有父者，
唯荫望如王蕴乃可。”既而访蕴女，容德淑令，乃举以
应选。宁康三年，中军将军桓冲等奏曰：“臣闻天地之
道，盖相须而化成；帝后之德，必相协而政隆。然后品
物流形，彝伦攸叙，灵根长固，本枝百世，天人同致，莫
不由此。是以涂山作俪，而夏族以熙；任姒配周，而姬
祚以昌。今长秋将建，宜时简择。伏闻试守晋陵太守
王蕴女，天性柔顺，四业允备，且盛德之胄，美善先积，
臣等参议，可以配德乾元，恭承宗庙，徽音六宫，母仪
天下”，于是帝始纳焉。封蕴妻刘氏为乐平乡君。后性
嗜酒，骄妒，帝深患之，乃召蕴于东堂，具说后过状，令
加训诫。蕴免冠谢焉。后于是少自改饰。太元五年崩，
年二十一，葬隆平陵。